b'\n_START_ARTICLE_\nKaupunkialue\n_START_PARAGRAPH_\nKaupunkialue on suurehko v\xc3\xa4est\xc3\xb6keskittym\xc3\xa4, jossa asutus on ymp\xc3\xa4r\xc3\xb6iv\xc3\xa4\xc3\xa4 maaseutua tihe\xc3\xa4mp\xc3\xa4\xc3\xa4 ja v\xc3\xa4kim\xc3\xa4\xc3\xa4r\xc3\xa4 sellainen, ett\xc3\xa4 alueesta voidaan k\xc3\xa4ytt\xc3\xa4\xc3\xa4 nimityst\xc3\xa4 kaupunki. Termin\xc3\xa4 kaupunkialue vastaa kaupunkimaista taajamaa, mutta on m\xc3\xa4\xc3\xa4ritelm\xc3\xa4lt\xc3\xa4\xc3\xa4n huomattavasti avoimempi._NEWLINE_Kaupunkialueen v\xc3\xa4kiluvun ilmoittaminen on yksi kolmesta tavasta laskea kaupungin v\xc3\xa4kiluku. Muut vaihtoehdot ovat ilmoittaa vain hallinnollisen kaupungin v\xc3\xa4kim\xc3\xa4\xc3\xa4r\xc3\xa4 tai koko suurkaupunkialueen (metropolialueen) v\xc3\xa4kiluku. Metropolialueisiin lasketaan kuuluviksi my\xc3\xb6s yhten\xc3\xa4isesti rakennetun kaupunkialueen ulkopuolella olevat samaan ty\xc3\xb6ss\xc3\xa4k\xc3\xa4yntialueeseen kuuluvat alueet._NEWLINE_Kaupunkialue voi olla suurempi kuin hallinnollinen kaupunki. Esimerkiksi Suomessa Helsingin kaupunkialueeseen kuuluvat Helsingin lis\xc3\xa4ksi muun muassa Espoo, Vantaa ja Kauniainen. Se voi olla my\xc3\xb6s pienempi, varsinkin jos kuntaan on liitetty isoja harvaan asuttuja alueita, kuten Oulun, Jyv\xc3\xa4skyl\xc3\xa4n, Kuopion, Kouvolan ja H\xc3\xa4meenlinnan tapauksissa. Ruotsissa Tukholman kaupunkialueeseen kuuluu Tukholman kunnan lis\xc3\xa4ksi useita l\xc3\xa4hikuntia. Sen sijaan esimerkiksi Uumajan ja Karlstadin kuntien alueella on keskustaajaman lis\xc3\xa4ksi muita taajamia ja harvaan asuttuja alueita._NEWLINE_Kaupunkialue on paras tapa arvioida kaupunkien kokoeroja kansainv\xc3\xa4lisesti, koska se j\xc3\xa4tt\xc3\xa4\xc3\xa4 v\xc3\xa4hiten sijaa paikallispolitiikalle. Esimerkiksi Lontoo voisi vaikuttaa huomattavasti Pariisia suuremmalta kaupungilta, ellei kaupunkialuetta oteta huomioon. Suomessa Oulun hallinnollisen alueen asukasluku nousi kuntaliitosten my\xc3\xb6t\xc3\xa4 Turun hallinnollista aluetta suuremmaksi 1. tammikuuta 2013. Oulun hallinnollisella alueella oli 30. syyskuuta 2014 195\xc2\xa0821 asukasta ja Turun 183\xc2\xa0811. Turun keskustaajaman asukasluku on kuitenkin huomattavasti suurempi kuin Oulun keskustaajaman. Turun keskustaajamassa oli vuoden 2015 lopussa 262\xc2\xa0301 asukasta ja Oulun keskustaajamassa 196\xc2\xa0321 asukasta.\n_START_SECTION_\nKaupunkialue Suomessa\n_START_PARAGRAPH_\nKuntarajoihin perustuva luokitus on muodostunut ongelmalliseksi kuntauudistusten my\xc3\xb6t\xc3\xa4, jolloin saman kunnan alueella on sek\xc3\xa4 kaupunkimaisia ett\xc3\xa4 maaseutumaisia alueita. Kuntarajoista riippumattomien paikkatietoaineistojen k\xc3\xa4ytt\xc3\xb6 mahdollistaa alueiden tarkemman tunnistamisen ja luokittelun. _NEWLINE_Kaupunkialueiden tunnistaminen ja rajaaminen perustuu kaksiosaiseen menetelm\xc3\xa4\xc3\xa4n. Ensimm\xc3\xa4isess\xc3\xa4 vaiheessa taajamista valitaan ne, jotka kokonsa perusteella voidaan m\xc3\xa4\xc3\xa4ritell\xc3\xa4 kaupunkimaisiksi v\xc3\xa4est\xc3\xb6keskittymiksi. Toisessa vaiheessa muodostetaan n\xc3\xa4ille kaupunkitaajamille kaupunkimaisen alueen raja. Taajamissa rakennusten v\xc3\xa4linen v\xc3\xa4limatka ei saa ylitt\xc3\xa4\xc3\xa4 200 metri\xc3\xa4._NEWLINE_Taajaman v\xc3\xa4est\xc3\xb6m\xc3\xa4\xc3\xa4r\xc3\xa4n avulla saadaan kunkin asutuskeskittym\xc3\xa4n koko. L\xc3\xa4ht\xc3\xb6kohtana on, ett\xc3\xa4 taajamassa t\xc3\xa4ytyy olla v\xc3\xa4hint\xc3\xa4\xc3\xa4n tietty m\xc3\xa4\xc3\xa4r\xc3\xa4 asukkaita, jotta sit\xc3\xa4 voidaan kutsua kaupunkimaiseksi. Suomessa on 104 yli 5\xc2\xa0000 asukkaan taajamaa. Kaupunkimaisiksi m\xc3\xa4\xc3\xa4ritell\xc3\xa4\xc3\xa4n ne taajamat, joissa asukasm\xc3\xa4\xc3\xa4r\xc3\xa4 ylitt\xc3\xa4\xc3\xa4 15\xc2\xa0000._NEWLINE_Kaupunkialue jaetaan my\xc3\xb6s sis\xc3\xa4kaupunkiin, joka vastaa rakennustehokkuudeltaan v\xc3\xa4hint\xc3\xa4\xc3\xa4n tiivist\xc3\xa4 pientaloaluetta, sek\xc3\xa4 reunakaupunkiin, joka koostuu kaupungin viheralueista, erillisist\xc3\xa4 l\xc3\xa4hi\xc3\xb6ist\xc3\xa4 ja alakeskuksista sek\xc3\xa4 alemman tehokkuuden asuinalueista ja muista enemm\xc3\xa4n tilaa vaativista toiminnoista, jotka kuitenkin selv\xc3\xa4sti ovat osa kaupungin kokonaisuutta.\n_START_SECTION_\nM\xc3\xa4\xc3\xa4rittelyn tyypit\n_START_PARAGRAPH_\nKaupungit_NEWLINE_Taajamat, joissa asukasm\xc3\xa4\xc3\xa4r\xc3\xa4 ylitt\xc3\xa4\xc3\xa4 15\xc2\xa0000. Kaupunki ei voi olla ison kaupunkiseudun selv\xc3\xa4sti pienempi erillinen l\xc3\xa4hitaajama._NEWLINE_Sis\xc3\xa4kaupunki_NEWLINE__NEWLINE_Kaupunkien yhten\xc3\xa4inen ydinalue, joka vastaa v\xc3\xa4hint\xc3\xa4\xc3\xa4n tiivist\xc3\xa4 pientaloaluetta._NEWLINE_Reunakaupunki_NEWLINE__NEWLINE_Reunakaupungin alue koostuu kaupungin viheralueista, erillisist\xc3\xa4 l\xc3\xa4hi\xc3\xb6ist\xc3\xa4 ja alakeskuksista sek\xc3\xa4 alemman tehokkuuden asuinalueista ja muista enemm\xc3\xa4n tilaa vaativista toiminnoista, jotka kuitenkin selv\xc3\xa4sti ovat osa kaupungin kokonaisuutta. T\xc3\xa4m\xc3\xa4 vastaa p\xc3\xa4\xc3\xa4piirteiss\xc3\xa4\xc3\xa4n asemakaavoitettua aluetta eli suunniteltua yhten\xc3\xa4ist\xc3\xa4 kaupunkialuetta._NEWLINE_Kehysalue_NEWLINE__NEWLINE_Kehysalue kattaa kaupungin v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4 olevat alueet. Siihen sis\xc3\xa4ltyy sek\xc3\xa4 tiiviit\xc3\xa4 taajama-alueita ett\xc3\xa4 maaseutumaisia alueita.'